BMCL บวกสวนตลาด เล็งครม.เห็นชอบรวมกิจการในธ.ค.นี้ “ซื้อ” เป้าถัดไป 2.72 บ.
BMCL บวกสวนตลาด เล็งครม.เห็นชอบรวมกิจการใน 8 ธ.ค.นี้ บล.เมย์แบงก์ กิมเอ็ง แนะสะสม เป้าถัดไป 2.72 บ. โดย ณ เวลา 11.28 น.อยู่ที่ 2.02 บาท บวก 0.02 บาท หรือ 1.00% มูลค่าการซื้อขาย 187.94 ล้านบาท ขณะที่ดัชนีหุ้นไทยโดยรวมลบ 0.52%
26 พ.ย. 2558

ผู้สื่อข่าวรายงานว่า ราคาหุ้น บริษัท รถไฟฟ้ากรุงเทพ จำกัด (มหาชน) หรือ BMCL ณ เวลา 11.28 น.อยู่ที่ 2.02 บาท บวก 0.02 บาท หรือ 1.00% มูลค่าการซื้อขาย 187.94 ล้านบาท โดยเปิดตลาดที่ 2.00 บาท ต่ำสุดที่ 2.00 บาท สูงสุดที่ 2.04 บาท ขณะที่ดัชนีหุ้นไทยโดยรวมลบ 0.52%
โดยบล.เมย์แบงก์ กิมเอ็ง ระบุในบทวิเคราะห์ (26 พ.ย.) แนะนำสะสม BMCL ราคาเหมาะสม 2.72 บาท โดย BMCL – BECL อยู่ระหว่าง Roadshow ในสัปดาห์นี้ เพื่อให้ข้อมูลกับกองทุนต่างชาติที่ประเทศฮ่องกง – สิงคโปร์ – มาเลเซีย และผลตอบรับของกองทุนต่างชาติตั้งแต่ต้นสัปดาห์ที่ผ่านเป็นบวก และให้ความสนใจมากต่อบริษัทใหม่จากการควบรวมคือ BEM 
เนื่องจาก BEM จะเป็นหุ้นเด่นในกลุ่มขนส่ง จากปัจจัยพื้นฐานที่แข็งแกร่งเพราะเป็นธุรกิจที่มีกระแสเงินสดมั่นคง, เติบโตต่อเนื่อง และมีโอกาสในการขยายธุรกิจได้อีกมาก ทั้งทางด่วน, รถไฟฟ้าที่จะเกิดขึ้นอีกเป็นจำนวนมากตามการพัฒนาโครงสร้างพื้นฐานของประเทศ
รวมทั้งมีปัจจัยบวกที่ชัดเจนรออยู่ในปี 2559 ได้แก่ 1.การเปิดให้บริการทางด่วนสายศรีรัช – วงแหวนตะวันตก และ 2.การเปิดให้บริการรถไฟฟ้าสายสีม่วง ซึ่งจะช่วยเพิ่มปริมาณผู้ใช้บริการได้อย่างมีนัยสำคัญฯ
ทั้งนี้ คาดว่าการควบรวมกิจการจะได้รับความเห็นชอบจากครม.ภายในวันที่ 8 ธ.ค. หลังได้ผ่านการพิจารณาจากอัยการสูงสุดแล้ว ขณะที่ขั้นตอนการควบรวมจะเสร็จสิ้นภายในสิ้นปี 2558 และเริ่มการซื้อขาย “BEM” ในช่วงต้นปี 2559
อย่างไรก็ดี คงมุมมองบวกต่อปัจจัยพื้นฐานของบริษัทใหม่หลังการควบรวม คือ BEM ซึ่งมีฐานะการเงินแข็งแกร่ง และด้วยขนาดของ Market Cap ที่ระดับ 6-7 หมื่นล้านบาท เชื่อว่ามีโอกาสที่จะถูกเพิ่มเข้าสู่ดัชนี SET50 และ MSCI ได้ในปีหน้า